b'\n_START_ARTICLE_\nRova\n_START_SECTION_\nZgodovina in razvoj Rov\n_START_PARAGRAPH_\nRova so prvi\xc4\x8d omenjena \xc5\xbee leta 1359, iz \xc4\x8dasov grofov Celjskih. Leta 1830 je bila na Rovah ustanovljena ob\xc4\x8dina, ki je zajemala iste vasi kot jih sedaj zajema KS. Ob\xc4\x8dina Rova je delovala vse do leta 1955, ko se je priklju\xc4\x8dila Ob\xc4\x8dini Radomlje, na Rovah pa so ustanovili krajevni odbor. Prvi predsednik krajevnega odbora je bil takratni u\xc4\x8ditelj in spodbujevalec kulturnega \xc5\xbeivljenja Ignac (Nace) Vodnik._NEWLINE_Rova ima zelo urejeno infrastrukture. Na novo so izdelali vodovod, kanalizacijo( ne po vsej vasi), vas osvetlili z javno razsvetljavo, poskrbeli za urejeno cesti\xc5\xa1\xc4\x8de in podzemno elektri\xc4\x8dno napeljavo.\n_START_SECTION_\nGospodarstvo in kmetijstvo\n_START_PARAGRAPH_\nZa razvoj kmetijstva in gospodarstva ima nekoliko slab\xc5\xa1e mo\xc5\xbenosti. Svet v ni\xc5\xbeinah je precej mo\xc4\x8dvirnat in ilovnat, na vzpetinah pa nekoliko manj primeren za obdelovanje. Ve\xc4\x8dino KS predstavljajo gozdovi in kmetijsko obdelovalne povr\xc5\xa1ine. Rova so bila v \xc4\x8dasu nastajanja franciscejskega katastra razlo\xc5\xbeeno naselje. To se je v zadnjih nekaj desetletjih zelo spremenilo. Gradnja novih delavskih domov je spremenila zunanji izgled vasi, tako da so sedaj Rova strnjeno gru\xc4\x8dasto naselje. Prebivalci, ki tu prebivajo, so prete\xc5\xbeno zaposleni v Dom\xc5\xbealah in Ljubljani._NEWLINE_V vasi je nekaj samostojnih podjetij. Tako je na Rovah servis in trgovina Peugeot ter  mizarske in elektri\xc4\x8dne storitve, nekaj gostinskih lokalov in kmetij odprtih vrat.\n_START_SECTION_\nOsnovno \xc5\xa1olstvo na Rovah\n_START_PARAGRAPH_\nOsnovno \xc5\xa1olstvo ima na Rovah dolgo zgodovino. Nekdaj so rovsko mladino pou\xc4\x8devali duhovniki, ki so tu slu\xc5\xbebovali. Poleg duhovnikov so tu pou\xc4\x8devali \xc5\xa1e razni va\xc5\xa1\xc4\x8dani, ki pa niso imeli dovolj izobrazbe in so kmalu prenehali ter od drugod pripeljali izobra\xc5\xbeene ljudi._NEWLINE_Leta 1898 je oblast Cesarsko kraljevskega de\xc5\xbeelnega sveta dovolila gradnjo osnovne \xc5\xa1ole. \xc5\xbde naslednje leto je rovska ob\xc4\x8dina kupila cerkveno posest in za\xc4\x8dela z gradnjo. Dela je prevzel in do leta 1901 kon\xc4\x8dal zidarski mojster Anton Urbanija-Osolinov iz \xc5\xbdi\xc4\x8d. Do 2. svetovne vojne se je na Rovah zamenjalo veliko u\xc4\x8diteljev. \xc5\xa0ola se je lepo razvijala. V sami stavbi je bila velika knji\xc5\xbenica, ki je takratna obsegala preko 300 knjig. Po okupaciji so po\xc5\xbegali vse slovenske knjige na Rova pa je pri\xc5\xa1el nem\xc5\xa1ki u\xc4\x8ditelj Helmut K\xc3\xb6nig. \xc4\x8ceprav je moral pouk voditi v nem\xc5\xa1kem jeziku je rovski mladini dopu\xc5\xa1\xc4\x8dal peti pesmice v sloven\xc5\xa1\xc4\x8dini. Kasnej\xc5\xa1i nem\xc5\xa1ki u\xc4\x8ditelji so bili bolj strogi, vendar neuspe\xc5\xa1ni. Rovljani so se upirali nem\xc5\xa1kemu pouku in nem\xc5\xa1ki u\xc4\x8ditelji so odnehali. Poslopje so leta 1944 Nemci po\xc5\xbegali. Med okupacijo je \xc5\xa1ola na Rovah delovala pod taktirko Albina Benka._NEWLINE_Takoj po koncu vojne se je za\xc4\x8dela obnova osnovne \xc5\xa1ole. Uspeli so obnoviti celotno poslopje. Pouk je v njej potekal zelo uspe\xc5\xa1no. Zadnji u\xc4\x8ditelj je na samostojno osnovno \xc5\xa1olo Rova pri\xc5\xa1el Ignac Vodnik. \xc5\xa0ola je bila samostojna do leta 1963, potem pa je delovala le kot podru\xc5\xbenica radomeljske \xc5\xa1ole. Delovali so le \xc5\xa1e oddelki do \xc4\x8detrtega razreda. \xc5\xa0ola je delovala do leta 1976, sedaj pa rovska mladina hodi v \xc5\xa1olo v Preserje pri Radomljah.\n_START_SECTION_\nDru\xc5\xa1tva\n_START_PARAGRAPH_\nV vasi deluje nekaj dru\xc5\xa1tev. Lepo zgodovino imajo rovski gasilci , ki so svoje dru\xc5\xa1tvo ustanovili \xc5\xbee leta 1954. Prav tako pa sta zelo dejavna turisti\xc4\x8dno-kulturno dru\xc5\xa1tvo in konjeniki KK Pik.\n_START_SECTION_\nProstovoljno gasilsko dru\xc5\xa1tvo Rova\n_START_PARAGRAPH_\nLe slabo desetletje po 2. svetovni vojni so na Rovah ustanovili gasilsko dru\xc5\xa1tvo._NEWLINE_Na pobudo takratnega u\xc4\x8ditelja Ignaca Vodnika so na ob\xc4\x8dnem zboru leta 1954 ustanovili Gasilsko dru\xc5\xa1tvo Rova. Prvi predsednik dru\xc5\xa1tva je bil Karel Rode-Pirc, gostilni\xc4\x8dar na Rovah. Takoj so za\xc4\x8deli z nakupom osnovne gasilske opreme, shranjevali pa so jo v Pir\xc4\x8devem gospodarskem poslopju. Istega leta so organizirali sektorsko vajo in ob pomo\xc4\x8di \xc5\xa1e desetih okoli\xc5\xa1kih dru\xc5\xa1tev \xc4\x8drpali vodo iz potoka Rov\xc5\xa1\xc4\x8dica na hrib k cerkvi. Leta 1956 so kupili motorno brizgalno TMZ in nekaj cevi. Kmalu so za\xc4\x8deli razmi\xc5\xa1ljati o graditvi doma. Na\xc4\x8drt je zrisal Janez Benko starej\xc5\xa1i, s sredstvi doma\xc4\x8dinov in lastno zavzetostjo so dom slavnostno odprli leta 1961. Ob petnajsti obletnici so kupili novo motorno brizgalno SORA, leta 1972 so kupili gasilsko vozilo IMV. Leta 1975 so namenu izro\xc4\x8dili novo motorno brizgalno Rosenbauer, ki jo uporabljajo \xc5\xa1e danes. Kmalu je gasilski dom postal premajhen, tako da so se odlo\xc4\x8dili za pove\xc4\x8danje. Leta 1984 je bil dom pove\xc4\x8dan. Ob 40. obletnici so svojemu namenu izro\xc4\x8dili novo tipizirano gasilsko vozilo Peugeot J5. Vozilo so sami preuredili po potrebah po\xc5\xbearnega varstva na na\xc5\xa1em obmo\xc4\x8dju. V naslednjih letih so rovski gasilci delovali predvsem na gasilsko-varstvenem podro\xc4\x8dju, udele\xc5\xbeevanju raznih ob\xc4\x8dinskih, regijskih in dr\xc5\xbeavnih tekmovanj in prirejanju gasilskih kvizov. Domov so prina\xc5\xa1ali lepe rezultate in osvojene pokale. Leta 2000 so zamenjali gasilsko vozilo, saj stari avto ni izpopolnjeval vseh predpisov za varno vo\xc5\xbenjo. V gara\xc5\xbeo so zapeljali vozilo Peugeot Boxer in k njemu priklopili prikolico z gasilsko opremo. Leta 2004, ob petdeseti obletnici, so od podjetja Helios Koli\xc4\x8devo dobili vozilo Mercedes Benz, ki sedaj slu\xc5\xbei za prevoz opreme in operativnih \xc4\x8dlanov dru\xc5\xa1tva. Ti dve vozili \xc5\xa1e sedaj uspe\xc5\xa1no gasita in re\xc5\xa1ujeta v PGD Rova._NEWLINE_PGD Rova je znano po zelo dobrih rezultatih na  tekmovanjih tako v mladinskih in \xc4\x8dlanskih vrstah. Leta 2004 so pionirke na\xc5\xa1ega dru\xc5\xa1tva osvojile 2. mesto na dr\xc5\xbeavnem tekmovanju. Ta rezultat je \xc5\xa1e vedno najve\xc4\x8dji dose\xc5\xbeek mladine v na\xc5\xa1em dru\xc5\xa1tvu. Vsako leto se mladina udele\xc5\xbeuje raznih tekmovanj na razli\xc4\x8dnih nivojih tako doma kot v tujini. Zelo dobro desetino pa imajo tudi v \xc4\x8dlanskih vrstah. \xc4\x8clanska ekipa A PGD Rova se je ve\xc4\x8dkrat uvrstila v sam dr\xc5\xbeavni vrh, domov pa prinesla veliko \xc5\xa1tevilo zavidljivih pokalov.\n_START_SECTION_\nKatoli\xc5\xa1ko izobra\xc5\xbeevalno dru\xc5\xa1tvo\n_START_PARAGRAPH_\nLeta 1906 je bilo ustanovljeno Katoli\xc5\xa1ko izobra\xc5\xbeevalno dru\xc5\xa1tvo. Zelo hitro so se razvijali saj so v istem letu \xc5\xbee razvili dru\xc5\xa1tveno zastavo, zaigrali ve\xc4\x8d iger in ustanovili tambura\xc5\xa1ki zbor. Predsednik dru\xc5\xa1tva in takratni rovski \xc5\xbeupnik Janko \xc5\xa0i\xc5\xa1ka je na ob\xc4\x8dnem zboru poro\xc4\x8dal, da ima dru\xc5\xa1tvo ve\xc4\x8d kot 80 \xc4\x8dlanov. Vsako leto so zaigrali ve\xc4\x8d iger. Igrali so v dvorani v Me\xc5\xbenariji. Spodbujali so tudi predavanja na razne teme, ki so jih va\xc5\xa1\xc4\x8dani lahko uporabljali med delom. Katoli\xc5\xa1ko slovensko izobra\xc5\xbeevalno dru\xc5\xa1tvo se je leta 1924 preimenovalo v Katoli\xc5\xa1ko prosvetno dru\xc5\xa1tvo Rova. Vse do 2. svetovne vojne so igrali razne komedije, tragedije za mladino in odrasle doma in tudi po okoli\xc5\xa1kih krajih v Morav\xc5\xa1ki in Kamni\xc5\xa1ki dolini. Med 2. svetovno vojno se je dru\xc5\xa1tvo nekoliko umirilo, vendar so takoj po vojni \xc5\xbee igrali dramo Sin. Izkupi\xc4\x8dek iz vstopnine so namenili za obnovo po\xc5\xbegane \xc5\xa1ole. Po prihodu u\xc4\x8ditelja Ignaca Vodnika je dru\xc5\xa1tvo ponovno za\xc5\xbeivelo. Prirejali so silvestrovanja in nove igre.  Dru\xc5\xa1tvo je svoje delovanje sklenilo leta 1962.\n_START_SECTION_\nHokejski klub Rova\n_START_PARAGRAPH_\nNovoustanovljeni hokejski klub Rova ima za sabo \xc5\xa1ele prvo uradno tekmov, v kateri se je pomeril proti klubu \xc2\xbbRiski Bearsi\xc2\xab.'